सवाल है कि प्रणब मुखर्जी के नागपुर कूच के हक में जब इतने सारे प्रमाण मौजूद हैं, तो भी क्या दौरे का विरोध करने वालों को ये चीजें दिखाई नहीं देतीं? नहीं, ऐसा नहीं है। पूर्व राष्ट्रपति के दौरे की टाइमिंग महत्वपूर्ण है। एक बात तो तय थी कि 2019 आमचुनाव के मद्देनजर प्रणब मुखर्जी का संघ मुख्यालय जाना बहस से परे नहीं हो सकता था। लेकिन इस बहस में कुछ कांग्रेसियों ने बीजेपी और संघ को खुद शुरुआती बढ़त दे दी है। कांग्रेस 7 जून को पूर्व राष्ट्रपति के भाषण तक संयम रख सकती थी। क्योंकि भाषण के बाद तीन संभावित सुर्खियों की उम्मीद अभी से दिख रही हैं। पहली ये कि प्रणब दा हिन्दुत्व और राष्ट्रवाद को लेकर आरएसएस की नीतियों से थोड़ी अलग अपनी कोई लाइन पेश करें। उन्हें कुछ सीख दें। दूसरी ये कि पूर्व राष्ट्रपति संघ के समाज और देश के लिए किए कार्यों की खुलकर सराहना कर दें, जिससे कि बीजेपी विरोधी पार्टियां दबाव में आ जाएं। तीसरी संभावना इस बात की है कि प्रणब दा ये दोनों ही काम कर दें और मीडिया अपने-अपने तरीके से दोनों ही बातों को या फिर किसी एक को बड़ा बना दे।